Mar 13,2017
ఆ బ్యాంకుల్లోనే అధిక మోసాలు: ఆర్‌బీఐ
న్యూఢిల్లీ: ప్రస్తుత ఆర్థిక సంవత్సరం డిసెంబరుతో ముగిసిన తొమ్మిది నెలల కాలంలో దేశంలోని రెండో అతిపెద్ద బ్యాంకింగ్‌ సంస్థ ఐసీఐసీఐ బ్యాంకులో అత్యధికంగా మోసాలు జరిగినట్టుగా 'భారతీయ రిజర్వు బ్యాంకు' (ఆర్‌బీఐ) తెలిపింది. ఐసీఐసీఐ బ్యాంకు తరువాత స్థానంలో ప్రభుత్వ రంగ బ్యాంకింగ్‌ దిగ్గజం భారతీయ స్టేట్‌ బ్యాంక్‌ నిలిచింది. 2016 ఏప్రిల్‌ నుంచి మొదలుకొని డిసెంబరుతో ముగిసిన తొమ్మిది నెలల కాలంలో ఐసీఐసీఐ బ్యాంకులో రూ.లక్ష అంతకు మించిన మోసాలు జరిగిన కేసులు 455 నమోదయ్యాయని ఆర్‌బీఐ తెలిపింది. ఆ తరువాత స్థానంలో ఎస్‌బీఐ (429), స్టాండర్డ్‌ చార్టెర్డ్‌ (244), హెచ్‌డీఎఫ్‌సీ (237), యాక్సిస్‌ బ్యాంకు (189), బ్యాంక్‌ ఆఫ్‌ బరోడా (176), సిటీ బ్యాంకు (150)లు ఉన్నాయి. ఎస్‌బీఐలో రూ.2,236.81 కోట్లు, పంజాబ్‌ నేషనల్‌ బ్యాంక్‌లో రూ.2,250.34 కోట్లు, యాక్సిస్‌ బ్యాంక్‌లో రూ.1,998.49 కోట్ల అక్రమాలు జరిగాయి. ఇందులో బ్యాంకు సిబ్బంది హస్తం కూడా ఉందని కేంద్ర మంత్రుత్వ శాఖకు ఆర్‌బీఐ తెలిపింది. ఎస్‌బీఐలో 64 మంది ఉద్యోగులు, హెచ్‌డీఎఫ్‌సీలో 48 మంది, యాక్సిస్‌ బ్యాంకులో 35 మంది అక్రమాలకు పాల్పడ్డారని పేర్కొంది. మొత్తం రూ.17,750.27 కోట్లకు సంబంధించి 3,870 కేసులు నమోదు కాగా, ఈ అక్రమాల్లో 450 మంది ఉద్యోగుల పాత్ర ఉందని ఆర్‌బీఐ తెలిపింది.
మీ స్నేహితులకు రికమెండ్ చెయ్యండి